Viorica Dăncilă a plecat huiduită din Gorj. Premierul s-a dus la Novaci, unde autorităţile au spălat şi astfaltul în cinstea vizitei, dar baia de mulţime s-a transformat repede în prilej de contestări.

Premierului i s-a cerut demisia, iar un bărbat a venit cu o pancartă cu mesajul: „Mi-e ruşine cu Dăncilă!".

Câţiva simpatizanţi au aplaudat-o zgomotos, pentru a acoperi huiduielile, în timp ce Viorica Dăncilă, flancată de jandarmi şi SPP, era dusă spre maşină.

Preţ de o jumătate de oră, Viorica Dăncilă a fost ţinută departe de adversarii politici. Până la urmă Viorica Dăncilă a renunţat la discursul pe care îl avea pregătit şi n-a mai urcat pe scenă.

A plecat de acolo în Polovragi, unde a fost primită cu pâine, sare şi fluieraşi.

A avut însă ceva emoţii la aterizare: pe stadionul comunal unde trebuia să aterizeze era în desfăşurare un meci de fotbal, însă după ce acesta s-a oprit, câteva vaci, speriate de zgomot, au pătruns pe teren, iar elicopterul a ajuns la sol după câteva minute în care s-a tot rotit în aer.